De titusinder af folkevognsejere, der har købt biler med snydesoftware, kommer efter alt at dømme ikke til at få erstatning eller kompensation fra bilfabrikanten. Det fortæller Volkswagen Danmark.

Den tekniske løsning, som Volkswagen (VW) er på trapperne med, får ikke bilerne til køre mindre på literen, og den vil heller ikke ændre på CO2-udledningen. Dermed ændrer beskatningen sig ikke, og kunderne har fået, hvad de betalte for, lyder begrundelsen fra VW.

- Juridisk skal man kunne bevise, at der er sket en ændring på bilen, for at kunne få erstatning. Men så længe bilen ikke har en lavere ydeevne eller forurener mere, så har vi ikke en juridisk forpligtigelse, siger Ulrik Drejsig, direktør for Volkswagen Danmark, til Ritzau.

Vil kunne få lånebil

Volkswagen har været i modvind, efter at det i september kom frem, at flere biler er udstyret med snydesoftware. Det gør, at bilerne under test udsender mindre af de såkaldte NOx-gasser end ellers.

Omkring 50.000 VW-biler i Danmark er ramt af skandalen.

Opdateringen af de fusk-ramte biler vil tage mellem en halv og en hel time. Det mener folkevogn ikke bør udløse en kompensation. Får nogle ejere brug for en lånebil, vil de blive hjulpet med det.